Dušan Cekić
Dušan Cekić (1879 — 1939), politički radnik i član Centralnog komiteta Komunističke partije Jugoslavije.

Biografija 
Rođen je u Leskovcu 28. februara 1879. godine. Radio je na formiranju Srpske socijaldemokratske stranke i sindikalnog pokreta. Bio je blizak saradnik Dimitrija Tucovića. 1908. godine došao je u Skoplje, gde je 1909. bio jedan od osnivača i sekretar Skopske socijaldemokratske organizacije. Pokretač je lista „Socijalistička zora“.

Zajedno sa Vasilom Glavinovim, Stojanom Divlevim i Mihailom Cokovim bio je predstavnik makedonskih socijalističkih organizacija u Beogradu na Prvoj balkanskoj socijaldemokratskoj konferneciji u januaru 1910. godine.

Skopska socijaldemokratska organizacija obnovljena je 9. januara 1919. godine, a za njenog predsednika bio je izabran Cekić. Kao delegat iz Makedonije prisustvovao je Kongresu ujedinjenja Socijalističke radničke partije Jugoslavije (komunista) u Beogradu 1919. godine i bio izabran za člana novoformiranog Centralnog komiteta. Učestvovao je i na Drugom kongresu KPJ 1920. godine, a iste je godine bio izabran za sekretara Oblasnog komiteta KPJ za Makedoniju. Kao delegat KPJ, 1921. je učestvovao na Trećem kongresu Kominterne.

Krajem 1921. godine buio je nakratko isključen iz KPJ zbog neslaganja sa tadašnjom politikom njenog vođstva, ali je ubrzo vraćen. Već je 1922. učestvovao kao delegat na Prvoj zemaljskoj konferenciji KPJ u Beču.

Na parlamentarnim izborima 1923. godine, bio je kandidat Nezavisne radničke partije Jugoslavije (iza koje je stajala KPJ), ali nije dobio mandat. Odnosi između Cekića i partijskog rukovodstva su bili sve napetiji, te je ubrzo bio trajno isključen iz KPJ. Posle toga se povukao iz politike.

Umro je u Skoplju 7. januara 1939. godine.

Literatura 

 Enciklopedija Jugoslavije (knjiga druga). „Jugoslavenski leksikografski zavod“, Zagreb 1982. godina.

Biografije, Leskovac
Srpski komunisti
Makedonski komunisti
Socijalisti
Ličnosti radničkog pokreta Jugoslavije
Članovi Centralnog komiteta KPJ-SKJ